Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 503/13/2202	Galanta, 12.6.2014
EEČ : 2-17-202-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
Zákonom o rodine a rozsudkom Okresného súdu v Galante sp. zn. 13P/225/2011-36 zo dňa 19.01.2012 právoplatného dňa 09.02.2012, rozhodol tak, že v časti o výživnom sa zaviazal povinný XXXXX, nar. XXXXX prispievať na výživu maloletej dcéry XXXXX, nar. XXXXX sumou vo výške 100,-Eur mesačne vždy do 15. dňa toho ktorého mesiaca vopred k rukám matky XXXXX, nar. 27.12.1983, trvale bytom XXXXX, XXXXX č. 409, ktorej bola maloletá XXXXX zverená do osobnej starostlivosti. Povinný XXXXX si svoju vyživovaciu povinnosť na maloletú XXXXX riadne a pravidelne neplní v období od mesiaca január 2013 do súčasnej doby, pričom v nepravidelných mesačných splátkach uhradil sumu vo výške 500,-Eur, čím mu vznikol neplnením si vyživovacej povinnosti dlh v celkovej výške 700,-Eur,

lebo zanikla trestnosť činu

Odôvodnenie:
Uznesením povereného príslušníka Okresného riaditeľstva PZ Šaľa, Obvodné oddelenie PZ XXXXX ČVS:ORP-430/SA-SA-2013 zo dňa 20.12.2013 bolo podľa § 206  odsek 1 Trestného poriadku vznesené obvinenie XXXXX, za prečin zanedbania povinnej výživy  podľa § 207 ods.1 Trestného zákona na tom skutkovom základe ako je uvedené vo výrokovej časti tohto uznesenia.
	
         Obvinenie bolo vznesené na základe trestného oznámenia XXXXX zo dňa 24.09.2013, rozsudku Okresného súdu Galanta sp.zn. 13P/225/2011 zo dňa 19.01.2012 právoplatného dňa 09.02.2012, rodného listu, potvrdenia o návšteve školy a ďalších zadovážených listinných dôkazov.
	         
         Počas skráteného vyšetrovania, obvinený XXXXX dňa 03.05.2014 vo výpovedi uviedol, že si je plne vedomý vyživovacej povinnosti voči dcére XXXXX. Túto vyživovaciu povinnosť si riadne neplnil, avšak postupne prostredníctvom poštových poukážok alebo osobne dlh na výživnom zaplatil. Poslednú sumu uhradil vo výške 200,- € dňa 20.04.2014. Ďalej uviedol, že je živnostník, má nepravidelný príjem a v zimnom období mal podstatne menej pracovných príležitostí. 

        Poškodená XXXXX pri výsluchu dňa 03.05.2014 uviedla, že obvinený XXXXX jej dodatočne zaplatil zostatok dlžného výživného vo výške 200,- €. Zároveň potvrdila,  že počas obdobia neplnenia si vyživovacej povinnosti zo strany obvineného núdzou netrpeli. 
 
       Uhradenie zvyšku dlhovaného výživného bolo potvrdené výsluchom poškodenej XXXXX dňa 03.05.2014 a skutočnosť, že počas neplnenia si vyživovacej povinnosti zo strany obvineného hmotnou núdzou poškodená XXXXX  ani jej dieťa netrpeli, odôvodňuje vydanie uznesenia o zastavení trestného stíhania podľa § 215 odsek 1 písmeno h) Trestného poriadku.

        Podľa ustanovenia § 86 ods. 1 písm. a) Trestného zákona / účinnej ľútosti /,  trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Pretože trestnosť činu s poukazom na ustanovenie § 86 ods. 1 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka